TRITN ควักเงิน 54 ลบ. ซื้อหุ้น “ทรานส์ ไทย เรลเวย์” 65% รุกงานระบบเดินรถไฟ
TRITN ควักเงิน 54 ลบ. ซื้อหุ้น "ทรานส์ ไทย เรลเวย์" 65% รุกงานระบบเดินรถไฟ
TRITN ควักเงิน 54 ลบ. ซื้อหุ้น "ทรานส์ ไทย เรลเวย์" 65% รุกงานระบบเดินรถไฟ
26 มิ.ย. 2563

บริษัท ไทรทัน โฮลดิ้ง จำกัด (มหาชน) หรือ TRITN ระบุว่า ที่ประชุมคณะกรรมการบริษัทเมื่อวานนี้ (25 มิ.ย.) อนุมัติให้บริษัท ไทรทัน เอ็นจีเนียริ่งแอนด์คอนสตรัคชั่น จำกัด (มหาชน) หรือ TTEC ซึ่งเป็นบริษัทย่อย ใช้เงินลงทุน 54 ล้านบาท เข้าถือหุ้น 65% ในบริษัท ทรานส์ ไทย เรลเวย์ จำกัด (TTR) ซึ่งเป็นบริษัทที่ประกอบธุรกิจด้านรับเหมาก่อสร้างงานวางระบบอาณัติสัญญาณ ระบบไฟฟ้าในการเดินรถไฟ การออกแบบ และบำรุงรักษา
สำหรับการเข้าลงทุนครั้งนี้ TTEC จะเข้าซื้อหุ้น 65% จากผู้ถือหุ้นเดิมจำนวน 65,000 หุ้น พาร์หุ้นละ 100 บาท เป็นเงินจำนวน 28 ล้านบาท และเข้าซื้อหุ้นเพิ่มทุนใหม่ใน TTR ตามสัดส่วนการถือหุ้นอีกจำนวน 260,000 หุ้น พาร์หุ้นละ 100 บาท เป็นเงินจำนวน 26 ล้านบาท ทำให้ TTEC  ยังคงสัดส่วนการถือหุ้นระดับ 65%
ทั้งนี้ TTEC จะลงนามในสัญญาซื้อขายหุ้นและรับโอนหุ้นในวันที่ 1 ก.ค.63 และคาดว่าจะดำเนินการลงทุนใน TTR แล้วเสร็จทั้งในส่วนการซื้อหุ้นจากผู้ถือหุ้นเดิมและการเข้าซื้อหุ้นเพิ่มทุนภายในเดือนส.ค.63 โดยแหล่งเงินลงทุนจะมาจากเงินทุนที่บริษัทมีอยู่ในปัจจุบัน ซึ่งเป็นเงินทุนหมุนเวียนของบริษัท
โดยการเข้าลงทุนใน TTR ยังจะช่วยสร้างความยั่งยืนให้กับองค์กรในระยะยาว ทำให้ธุรกิจของ TTEC มีความพิเศษเฉพาะด้านมากขึ้น ทั้งในด้านงานวิศวกรรมบริการ และด้านงานการก่อสร้าง รวมถึงการขยายธุรกิจในด้านการทำระบบเดินรถไฟในประเทศไทยด้วย ซึ่งช่วยเพิ่มศักยภาพในธุรกิจด้านรับเหมาก่อสร้างให้มีความหลากหลายมากยิ่งขึ้นจากฐานความสามารถเดิม เช่น การขุดเจาะวางท่อน้ำมัน การวางท่อลอดแม่น้ำเจ้าพระยา หรือการรับเหมาก่อสร้างทั่วไป เป็นต้น
ทั้งนี้ TTR นับว่าเป็นผู้นำในธุรกิจด้านนี้ โดยมีผู้ถือหุ้น กรรมการ และผู้บริหารมีประสบการณ์ทำงานในธุรกิจมาเป็นระยะเวลากว่า 5 ปี พร้อมมีทีมงานที่มีศักยภาพจำนวนมาก ซึ่งจะสามารถเข้ารับงานเองโดยตรง หรือรับเหมาช่วงงานได้ จึงมีความสามารถในการแข่งขันค่อนข้างสูง ประกอบกับปัจจุบันภาครัฐให้การสนับสนุนนโครงการที่เกี่ยวกับงานรถไฟค่อนข้างมาก เช่น งานระบบทางรถไฟระหว่างเมืองทางไกล และงานระบบขนส่งขนาดใหญ่ ทำให้ตลาดในด้านนี้มีขนาดใหญ่มากและมีอัตราการเติบโตอย่างรวดเร็ว จึงทำให้ TTR มีโอกาสสูงที่จะเข้ารับงานได้ นับเป็นโอกาสดีที่ TTR จะสามารถสร้างรายได้ได้มากยิ่งขึ้น
นอกจากนี้ TTR ยังเป็นบริษัทที่กำลังเติบโตและเป็นผู้นำตลาดในด้านการให้บริการระบบไฟฟ้าในการเดินรถไฟ ถือเป็นธุรกิจที่มีความโดดเด่นเฉพาะด้าน โดยความโดดเด่นเฉพาะด้านนี้จะช่วยให้ TTEC สามารถเข้าถึงลูกค้าเฉพาะกลุ่มได้  ภายใต้คู่แข่งน้อยราย อีกทั้ง กลุ่มผู้ถือหุ้นเดิมและผู้บริหารมีความสามารถและความเชี่ยวชาญเฉพาะด้านนี้เป็นอย่างดี